Un nou dosar deschis pe numele lui Cătălin Cherecheș. Fostul primar a agresat un consilier USR
- Alexandru Sălăvăstru
- 11 mai 2024, 13:48
Cătălin Cherecheș riscă să primească o nouă condamnare. Fostul primar al Municipiului Baia Mare este judecat pentru purtare abuzivă, după ce a agresat un consilier local.
Cătălin Cherecheș ar putea primi o nouă pedeapsă
Cătălin Cherecheș a primit o nouă lovitură. Închis la Penitenciarul Aiud, acolo unde își execută pedeapsa pentru luare de mită, fostul primar este judecat că ar fi agresat un consilier USR.
Tribunalul Maramureș, în procedură de cameră preliminară, a respins contestația fostului primar al municipiului Baia Mare referitoare la legalitatea sesizării instanței, a administrării probelor și a efectuării actelor de urmărire penală într-un dosar de purtare abuzivă.
În acest dosar, partea vătămată este un consilier USR, Bogdan Hodorogea.
Bogdan Hodorogea candidează la Primăria Baia Mare din partea SOS România
După decizia magistraților, procesul poate să înceapă. Dacă va fi găsit vinovat pentru purtare abuziv, fostul edil se poate alege cu o nouă pedeapsă.
În decembrie 2021, în cadrul unei ședințe extraordinare a Consiliului Local Maramureș, Hodorogea i-a reproșat președintelui Consiliului Județean că îi acordă prea multă libertate primarului. Cătălin Cherecheș a reacționat violent în fața acuzațiilor:
„Nu ești normal la cap?, Ești nebun la cap?, Ești un nemernic, ești un prost, ești un nesimțit, ești un jegos, Ascultă-mă, nemernicule, du-te la cimitir”, ar fi spus atunci Cherecheș, potrivit 2mnews.ro.
Plângere penală pentru purtare abuzivă împotriva fostului primar
Bogdan Hodorogea a făcut în 2022 o plângere penală pentru purtare abuzivă împotriva fostului primar. Dosarul este instrumentat de Parchetul de pe lângă Judecătoria Baia Mare.
Cătălin Cherecheș a fost transferat luna trecută de la Penitenciarul Rahova la Penitenciarul Aiud. La Aiud are de executat pedeapsa rămasă, de 4 ani de închisoare.
Fostul primar al municipiului Baia Mare a fost condamnat definitiv la cinci ani de închisoare cu executare pentru luare de mită. Are și cinci ani interdicție de a fi ales și de a ocupa funcţia de primar.